ຄວາມສຳພັນ ລະຫວ່າງ ສຫລ ກັບ ຣັດເຊຍ ກ້າວຈາກ ປັບໃໝ່ ໄປສູ່ ຊຸດໂຊມ
ຄວາມສຳພັນລະຫວ່າງສະຫະລັດ ກັບປະເທດຣັດເຊຍ​ ແມ່ນພວມກ້າວຈາກ ສະພາບປັບໃໝ່ ໄປສູ່ສະພາບ ທີ່ຊຸດໂຊມລົງ.
ຣັດເຊຍ ໃນວັນພຸດວານນີ້ໄດ້ໂຈະຂໍ້ຕົກລົງການຮ່ວມມືດ້ານນິວເຄລຍແລະການຄົ້ນຄວ້າ ກ່ຽວກັບເລື້ອງພະລັງງານທີ່ມີອາຍຸ 3 ປີກັບສະຫະລັດ ຊຶ່ງເປັນການເຄື່ອນໄຫວທີ່ສະແດງໃຫ້ເຫັນເຖິງຄວາມສຳພັນສອງຝ່າຍທີ່ພວມຊຸດໂຊມລົງ ເຈົ້າໜ້າທີ່ອາວຸໂສສະຫະລັດທ່ານນຶ່ງ ທີ່ຂໍສະຫງວນຊື່ກ່າວຕໍ່ວີໂອເອວ່າ “ມັນເປັນເລື່ອງທີ່ໜ້າເປັນຫ່ວງແທ້ໆ ” ປະທານາທິບໍດີຣັດເຊຍ ທ່ານ Vladimir Putin ໃນມື້ວັນຈັນຜ່ານມານີ້ ຍັງໄດ້ລົງນາມໃນດຳລັດສະບັບນຶ່ງ ໂຈະການຮ່ວມມືກັບສະຫະລັດ ກ່ຽວກັບການຈັດການ ກັບທາດປລູໂຕນຽມທີ່ສາມາດນຳໄປສ້າງອາວຸດໄດ້ໂດຍອ້າງ “ການກະທຳແບບບໍ່ເປັນມິດ” ຂອງວໍຊິງຕັນ ຊຶ່ງໝາຍເຖິງການລົງໂທດ ພາຍໃຕ້ການນຳພາ ຂອງສະຫະລັດຕໍ່ມົສກູ ຍ້ອນການກະທຳຂອງປະເທດດັ່ງກ່າວໃນຢູເຄຣນ ການຍົກເລີກຂໍ້ຕົກລົງ ກ່ຽວກັບທາດປລູໂຕນຽມ ແມ່ນເປັນເລື້ອງທີ່ໜ້າເສົ້າໃຈທີ່ສຸດຍ້ອນສິ່ງເຫລົ່ານີ້ ແມ່ນນອນຢູ່ໃນຂົງເຂດທີ່ພວກເຮົາໄດ້ຮ່ວມມືກັນແບບສຳເລັດຜົນ ໃນໄລຍະຜ່ານມາ ນັ້ນຄືຄຳເວົ້າຂອງທ່ານ Mark Toner ໂຄສົກກະຊວງການຕ່າງປະເທດສະຫະ ລັດ ໃນລະຫວ່າງການຖະແຫຼງຂ່າວໃນວັນພຸດວານນີ້ ສະຫະລັດ ໄດ້ຢຸດການເຈລະຈາໂດຍກົງກ່ຽວກັບການຢຸດຍິງໃນຊີເຣຍກັບຣັດເຊຍ ທ່າມ ກາງການສືບຕໍ່ບຸກໂຈມຕີທາງທະຫານ ຕໍ່ເປົ້າໝາຍພົນລະເຮືອນ ໂດຍທີ່ລັດຖະບານສະ ຫະລັດໄດ້ປະກາດວ່າຄວາມອົດທົນຂອງຕົນຕໍ່ມົສກູໄດ້ໝົດລົງແລ້ວ ແຕ່ແນວໃດກໍຕາມ ລັດຖະມົນຕີການຕ່າງປະເທດສະຫະລັດ ທ່ານ John Kerry ແລະລັດຖະມົນຕີການຕ່າງປະເທດຣັດເຊຍ ທ່ານ Sergei Lavrov ໄດ້ໂອ້ລົມກັນອີກ ໃນມື້ ວັນພຸດວານນີ້ ກ່ຽວກັບເລື້ອງຊີເຣຍ ພວກນັກການທູດທັງໃນວໍຊິງຕັນແລະມົສກູ ຕ່າງກໍກ່າວວ່າ ສະຫະລັດເປັນຜູ້ຮ້ອງຂໍ ຊຶ່ງ ຍັງກວມເຖິງສະຖານະການໃນຢູເຄຣນແລະເກົາຫຼີເໜືອນຳດ້ວຍ ໄດ້ມີການພົບປະແບບເຊິ່ງໜ້າໃນລະດັບສູງລະຫວ່າງສະຫະລັດແລະຣັດເຊຍທີ່ນະຄອນ ຫລວງມົສກູ ໃນວັນພຸດວານນີ້ ໂດຍທ່ານນາງ Victoria Nuland ລັດຖະມົນຕີ ຊ່ອຍວ່າ ການກະຊວງການຕ່າງປະເທດ ຮັບຜິດຊອບກິດຈະການຢູໂຣບ ແລະຢູໂຣບເອເຊຍ ທ່ານນາງ Nuland ທີ່ຕິດຕາມໂດຍສະມາຊິກຂອງສະພາຄວາມໝັ້ນຄົງແຫ່ງຊາດໄດ້ພົບປະກັບພວກເຈົ້າໜ້າທີ່ຣັດເຊຍຮວມທັງຜູ້ຊ່ອຍປະທານາທິບໍດີທ່ານ Vladislav Surkov ພວກທ່ານໄດ້ຫາລືກັນກ່ຽວກັບການຢຸດຍິງ ໃນປີ 2015 ແລະຂໍ້ຕົກລົງສັນຕິພາບຢູເຄຣນ ຊຶ່ງຮູ້ກັນໃນນາມສັນຍາ Minsk ນັ້ນ